CELEX: 32021D0593
Language: et
Date: 2021-04-09 00:00:00
Title: Nõukogu otsus (EL) 2021/593, 9. aprill 2021, Euroopa Liidu nimel võetava seisukoha kohta siseveeliikluse standardite koostamise Euroopa komitees ja Reini laevaliikluse keskkomisjonis seoses ühtlustatud jõeteabeteenuseid käsitlevate standardite vastuvõtmisega

13.4.2021   
               
               
                  ET
               
               
                  Euroopa Liidu Teataja
               
               
                  L 125/54
               
            
         NÕUKOGU OTSUS (EL) 2021/593,
         9. aprill 2021,
         Euroopa Liidu nimel võetava seisukoha kohta siseveeliikluse standardite koostamise Euroopa komitees ja Reini laevaliikluse keskkomisjonis seoses ühtlustatud jõeteabeteenuseid käsitlevate standardite vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Reini laevaliikluse muudetud konventsioon, millele kirjutati alla 17. oktoobril 1868 Mannheimis ning mida on muudetud 20. novembril 1963 Strasbourgis allkirjastatud konventsiooniga, millega muudetakse Reini laevaliikluse muudetud konventsiooni, jõustus 14. aprillil 1967 (edaspidi „konventsioon“).
                  
               
                     (2)
                  
                  
                     Konventsiooni kohaselt võib Reini laevaliikluse keskkomisjon (CCNR) muuta oma jõeteabeteenuseid (RIS) käsitlevat õigusraamistikku, viidates siseveeliikluse standardite koostamise Euroopa komitee (CESNI) vastu võetud standarditele ja muutes need standardid konventsiooni kohaldamise raames kohustuslikuks.
                  
               
                     (3)
                  
                  
                     CESNI loodi 3. juunil 2015 CCNRi raames, et välja töötada siseveeteid käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.
                  
               
                     (4)
                  
                  
                     Siseveelaevanduses võetavate liidu meetmete eesmärk on tagada tehniliste kirjelduste ühetaoline väljatöötamine liidus, eelkõige jõeteabeteenuste osas.
                  
               
                     (5)
                  
                  
                     Tõhusaks transpordiks ja ohutuks laevanduseks siseveeteedel on oluline, et jõeteabeteenused ühilduksid omavahel ja oleksid Euroopa eri õigussüsteemides võimalikult ühtlustatud.
                  
               
                     (6)
                  
                  
                     CESNI peaks võtma oma järgmisel kohtumisel 15. aprillil 2021 vastu jõeteabeteenuste Euroopa standardi 2021/1 (edaspidi „ES-RIS standard 2021/1“).
                  
               
                     (7)
                  
                  
                     ES-RISi standardiga 2021/1 sätestatakse ühtsed tehnilised kirjeldused ja standardid, et toetada jõeteabeteenuseid ja tagada nende koostalitlusvõime. ES-RIS standardi 2021/1 tehnilised kirjeldused ja standardid langevad kokku nendega, mis tuleb vastu võtta vastavalt Euroopa Parlamendi ja nõukogu direktiivile 2005/44/EÜ, (1) eelkõige järgmistes valdkondades: siseveelaevanduse elektrooniliste kaartide kuvamis- ja teabesüsteem, elektrooniline laevadest teatamine, kipritele edastatavad teated, laeva teekonna kindlaksmääramise ja jälgimise süsteemid ning jõeteabeteenuste kasutamiseks vajalike seadmete ühilduvus.
                  
               
                     (8)
                  
                  
                     Jõeteabeteenuste tehnilised kirjeldused põhinevad direktiivi 2005/44/EÜ II lisas esitatud tehnilistel põhimõtetel ja neis võetakse arvesse tööd, mida asjaomased rahvusvahelised organisatsioonid on selles valdkonnas teinud.
                  
               
                     (9)
                  
                  
                     On asjakohane määrata kindlaks liidu nimel CESNIs võetav seisukoht, sest ES-RISi standard 2021/1 võib otsustavalt mõjutada liidu õigusaktide sisu, nimelt direktiivi 2005/44/EÜ raames vastu võetud siduvaid tehnilisi kirjeldusi.
                  
               
                     (10)
                  
                  
                     CCNR peaks oma 2. juuni 2021. aasta täiskogu istungil võtma vastu resolutsiooni, millega muudetakse CCNRi eeskirju, et lisada viide ES-RISi standardile 2021/1. Seepärast on ka asjakohane määrata kindlaks CCNRis liidu nimel võetav seisukoht.
                  
               
                     (11)
                  
                  
                     Liit ei ole CCNRi ega CESNI liige. Liidu seisukoha peaksid seetõttu esitama nende organite liikmeks olevad liikmesriigid, tegutsedes ühiselt liidu huvides,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel CESNIs seoses ES-RIS standardi 2021/1 vastuvõtmisega, on nõustuda selle vastuvõtmisega.
            
            
               2.   Liidu nimel CCNRis võetav seisukoht on toetada kõiki ettepanekuid, millega viiakse CCNRi eeskirjad vastavusse ES-RISi standardiga 2021/1.
            
         
         
            Artikkel 2
            
               1.   Artikli 1 lõikes 1 esitatud seisukoha esitavad liikmesriigid, kes on CESNI liikmed, tegutsedes ühiselt liidu huvides.
            
            
               2.   Artikli 1 lõikes 2 esitatud seisukoha esitavad liikmesriigid, kes on CCNRi liikmed, tegutsedes ühiselt liidu huvides.
            
         
         
            Artikkel 3
            Artiklis 1 esitatud seisukohtade väiksemates tehnilistes muudatustes võidakse kokku leppida ilma nõukogu täiendava otsuseta.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 9. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  Euroopa Parlamendi ja nõukogu 7. septembri 2005. aasta direktiiv 2005/44/EÜ ühtlustatud jõeteabeteenuste kohta ühenduse siseveeteedel (ELT L 255, 30.9.2005, lk 152).